b'\n_START_ARTICLE_\nGalerija Equrna\n_START_PARAGRAPH_\nGalerija Equrna je prodajna galerija likovnih umetnin v Ljubljani._NEWLINE_Ustanovljena je bila leta 1982 kot trajna delovna skupnost mladih slikarjev, kiparjev in teoretikov.  V prvih letih sta galerijo vodili Taja Brejc in Marjeta Marin\xc4\x8di\xc4\x8d, ki se je kasneje zaposlila v Moderni galeriji. Dokler niso imeli svojega razstavnega prostora, so gostovali v raznih prireditvenih prostorih po Ljubljani. Leta 1984 so dobili prostor v nekdanji konju\xc5\xa1nici na Gregor\xc4\x8di\xc4\x8devi 3 v Ljubljani, kjer galerija deluje \xc5\xa1e danes. Opu\xc5\xa1\xc4\x8den prostor so uredili v atraktivno razstavni\xc5\xa1\xc4\x8de. _NEWLINE_Taja Brejc je v tridesetih letih vodenja galerije v njej organizirala samostojne in skupinske razstave najpomembnej\xc5\xa1ih slovenskih likovnih ustvarjalcev in sistemati\xc4\x8dno pripravljala prve predstavitve najobetavnej\xc5\xa1ih mladih umetnikov. Za kvalitetni izbor in strokovno predstavitev je skrbel soprog Toma\xc5\xbe Brejc. Galerija je postala pomembna referen\xc4\x8dna to\xc4\x8dka za kvalitetno slovensko likovno umetnost. _NEWLINE_Umetniki zbrani okoli Equrne v njej redno predstavljajo svoja nova dela. Med starej\xc5\xa1imi so: Emerik Bernard, Metka Kra\xc5\xa1ovec, Gustav Gnamu\xc5\xa1, Dragica \xc4\x8cade\xc5\xbe, Tone Lapajne, Tugo \xc5\xa0u\xc5\xa1nik, \xc5\xbdivko Maru\xc5\xa1i\xc4\x8d, Jo\xc5\xbee Slak, Sergej Kapus, \xc5\xbdarko Vrezec, Irwin, V.S.S.D. (Alen O\xc5\xbebolt), Du\xc5\xa1an Kirbi\xc5\xa1, Andra\xc5\xbe \xc5\xa0alamun, Bojan Gorenec, Sandi \xc4\x8cervek, Matja\xc5\xbe Po\xc4\x8divav\xc5\xa1ek in Lujo Vodopivec s svojimi \xc5\xa1tudenti. Sledijo jim  Aleksij Kobal, Zdenka \xc5\xbdido, Eva Heimer, Andrej Brumen \xc4\x8cop, Robert Lo\xc5\xbear, Irena Romih, Marko Jak\xc5\xa1e, Petra Varl in predstavniki mlaj\xc5\xa1e generacije Ksenija \xc4\x8cer\xc4\x8de, Mitja Ficko, Ana Sluga, Polona Maher, Arjan Pregl, Katja Sudec, Robert \xc4\x8cernel\xc4\x8d ter drugi in \xc5\xa1e mlaj\xc5\xa1i. _NEWLINE_Taja Brejc je kot odli\xc4\x8dna galeristka neumorno skrbela za pridobivanje in vzgajanje publike ter prodajo del. Vlo\xc5\xbeila je veliko napora, da je uspela slovenske umetnike predstavljati tudi na mednarodnih prireditvah in sejmih (Los Angeles, London, Basel, Budimpe\xc5\xa1ta...) ter mednarodnih razstavah (Pariz, Madrid, New York, Sidney\xe2\x80\xa6).  _NEWLINE_Po slovenski osamosvojitvi je galerijo privatizirala. Sedaj galerijo vodi sin Arne Brejc.'